**Richard Yates** (\* 3. február 1926, Yonkers, New York, USA - † 7. november 1992, Birmingham, Alabama, USA) bol americký spisovateľ. Medzi jeho najvýznamnejšie diela patrí románový debut *Núdzový východ*, ktorý sa v roku 2008 dočkal filmového spracovania s Leonardom DiCapriom a Kate Winslet v hlavných rolách. Hoci sa všetka tvorba z Yatesovho pera stretala s priaznivou odozvou kritikov, za života spisovateľ nedosiahol komerčný úspech.

Život
-----

Narodil sa v meste Yonkers. Pochádzal z nestabilnej rodiny, jeho rodičia sa rozviedli už keď mal tri roky, a preto strávil takmer celé detstvo sťahovaním z jedného mesta do druhého. Neskôr študoval na chlapčenskej strednej škole v Avone v Connecticute. Po dokončení štúdií sa pridal k americkej armáde a počas druhej svetovej vojny slúžil vo Francúzsku, Belgicku a Nemecku, zúčastnil sa Bitky o Ardeny. Po skončení bojov sa vrátil naspäť do New Yorku.

V Spojených štátoch sa zamestnal ako novinár a istý čas písal prejavy pre Roberta Kennedyho. Živil sa tiež ako učiteľ tvorivého písania Kolumbijskej univerzite a iných vysokoškolských inštitúciach. Polroka pracoval aj v Hollywoode nad scenárom filmu, ktorý ale nikdy nevznikol. V roku 1961 vydal svoje prvé dielo, román *Revolutionary Road*, ktorý sa dočkal kladného prijatia zo strany kritikov a zaradil sa medzi finalistov prestížneho literárneho ocenenia National Book Award. Práve vysoké hodnotenie debutového románu vynieslo Yatesovi pracovné príležitosti na univerzite či vo filmovej brandži. V nasledujúcich rokoch až do svojho skonu stihol publikovať šesť ďalších románov a dve zbierky poviedok. Zomrel v novembri 1992 na poškodenie pľúc po podstúpenej operácii. Richard Yates bol dvakrát ženatý, s oboma manželkami sa ale rozviedol.

Bibliografia
------------

### Romány

* *Revolutionary Road* (1961)
* *A Special Providence* (1969)
* *Disturbing the Peace* (1975)
* *The Easter Parade* (1976)
* *A Good School* (1978)
* *Young Hearts Crying* (1984)
* *Cold Spring Harbor* (1986)

### Poviedky

* *Eleven Kinds of Loneliness* (1962)
* *Liars in Love* (1981)
* *The Collected Stories of Richard Yates* (2004)

### Slovenské vydania

* *Núdzový východ*, Slovart, 2009
* *Veľkonočný sprievod*, Slovart, 2011
* *Leto v Cold Spring Harbor*, Slovart, 2012

### České vydania

* *Pět druhů osamění,* Odeon, 1966 (výber z knihy *Eleven Kinds of Loneliness*)
* *Nouzový východ,* Mladá fronta, 2009
* *Velikonoční průvod,* Mladá fronta, 2009
* *Dobrá škola,* Mladá fronta, 2010

Referencie
----------

1. ↑   *Review: A Tragic Honesty by Blake Bailey* [online]. the Guardian, 2004-09-25, [cit. 2023-01-10]. Dostupné online. (po anglicky)
2. ↑  FORD, Richard. Essay; American Beauty (Circa 1955). *The New York Times*, 2000-04-09. Dostupné online [cit. 2023-01-10]. ISSN 0362-4331. (po anglicky)
3. ↑   *The Lost World of Richard Yates* [online]. Boston Review, [cit. 2023-01-10]. Dostupné online. (po anglicky)
4. ↑  PACE, Eric. Richard Yates, Novelist, 66, Dies; Chronicler of Disappointed Lives. *The New York Times*, 1992-11-09. Dostupné online [cit. 2023-01-10]. ISSN 0362-4331. (po anglicky)

Autoritné údaje: * abART: 139955
* BnF: 12475673n
* GND: 119432471
* ISNI: 0000 0001 2122 4474
* LCCN: n50014254
* NK ČR: xx0004058
* VIAF: 17323284
* WorldCat: lccn-n50014254